
A hidraulikus rétegrepesztés optimalizálása költséghatékony szempontból

A világ egyre növekvő energiaigénye valamint a fosszilis energiahordozók jövőbeli készletnövekedésének, hosszú távú prognózisok alapján jelzett, csökkenése magával vonta az egyre nehezebben hozzáférhető fosszilis, illetve a megújuló energiaforrások hasznosításának növekvő trendjét.
Szénhidrogének és különösen a földgáz tekintetében, a világ termelésében egyre nagyobb mértékben vannak jelen az ún. nem-hagyományos vagy más néven nem konvencionális szénhidrogének. Dolgozatunkban kifejezetten a tight gas kategóriájú nem konvencionális szénhidrogén tároló típussal foglalkozunk. Ezen típusú szénhidrogén tárolók gazdaságos termeltetéséhez leggyakrabban hidraulikus rétegrepesztést alkalmaznak. A hidraulikus rétegrepesztés egy komplex mérnöki feladat, tervezése során számos tudomány együttes alkalmazása szükséges. Emellett a hidraulikus rétegrepesztés számottevő költségekkel is jár, így kulcsfontosságú, hogy a lehető legoptimálisabb tervezés és kivitelezés valósuljon meg. Ez okból kifolyólag a dolgozatunk témája a hidraulikus rétegrepesztés eljárás nagyságának optimalizálása, ugyanis, minél nagyobb a repesztési eljárás annál kedvezőbb beáramlási körülményeket kapunk, ám ennek van egy optimuma, ami után már a megnövelt fakadó felszín kevesebb többlet profitot eredményez mint a pluszban befektetett repesztési költség. Ez az általunk kitalált gondolatmenet szolgált munkánk kiindulási koncepciójaként.
A probléma megoldására egy olyan több lépcsős algoritmust dolgoztunk ki, mely megfelelő bemenő – a tárolót jellemző - paraméterek alapján adja meg a legoptimálisabb repesztés paramétereket gazdaságossági szempontokra vonatkoztatva. A számítási modellünk valósághű megalkotásához egy magyar olajipari nagyvállalat szolgáltatott nekünk referencia adatokat.
Kutatási munkánk jelentőségét igazolja, hogy ilyen átfogó, a rétegrepesztési eljárás nagyságának optimalizációjával foglalkozó tanulmánnyal sem mi, sem konzulenseink nem találkoztak.



